L'USTÎR
Raffaele al è chel che, insieme cul l'Ustîr in seconde, al à vût la idee di vierzi cheste Ostarie. Jessint chel che al barufe cu la tristerie informatiche dal blog, al è lui che al cjale la cassele de pueste e, par solit, al rispuint aes letaris rivadis dai contecurtârs, cerçant prin di ducj il lor vin. Simpri di corse, al fâs lavorâ ducj chei altris par tignîle simpri inzornade e al trate i events e lis leturis. Al discut ancje des contis, insieme cui contecurtârs, dopo velis sometudis a chei altris de Ostarie. Ruspiôs e salvadi come ogni paron, sedi vosant, sedi a rips, al mande indenant la barache.
L'ÛSTIR IN SECONDE
Dree si ocupe de Ostarie cuant che al mancje l'Ustîr e, jessint chel che cun lui le à pensade, al discût lis cuistions plui impuartantis.
Al è chel che plui di spès al cîr e al publichee lis gnovis e si ocupe des cjacaradis nassudis dai articui su la Patrie dal Friûl.
IL CAMARÎR
Sandri al à començât a fa di camarîr cun lis sôs piçulis schedis sui autôrs de leteradure furlane, ma dopo vê viodût che al jere une vore competent e al veve ancje la cualifiche di enolic, l'Ustîr al à decidût di nomenâlu sorestant intes cuistions linguistichis e di grafie di dute la Ostarie.
Al è lui che nus ufrìs lis lezions par imparâ a "lei par furlan" e che al ten inzornade la pagjine dai imprescj
. Come ogni bon camarîr al è un pesemoscjis, ma par jessi ordenâts al va ben cussì.
IL GARZON
Gianfranco
al è un dai aventôrs plui curients de Ostarie, tant che al à finît par cjatâ lavôr fis a Contecurte. La cualifiche di garzon e je bassute (figurâsi la paie) ma lui si contente, tratant di messedâ vins. Al continuarà a dâ il so contribût tant che autôr e comentadôr, se la ispirazion no lu bandone, ma soredut al puartarà di cuant in cuant cualchi conte misteriose
, che i letôrs a podaran cerçâ, cirint di induvinâ cui che al è l'autôr e magari di ce libri che e je gjavade fûr. Se la iniziative e varà bon acet, i sorestants i àn imprometût - neri su blanc - che, passât il timp di prove, lu promovaran di garzon a enolic.
IL GARZON IN SECONDE
Di lui o savìn pôc... O savìn che al studie lenghis ae Universitât, jenfri di cuales il rus. O savìn che al à un debul par lis contis e i plâs voltâlis par furlan. Come contecurtâr si fâs clamâ Xabi Xogrâr da Plêf, ma daûr dal bancon al è chel che al à puartât in Osterie Ecuméne
, une rubriche che e cjape contis curtis di autôrs cognossûts e lis mostre par furlan, metintlis di front ae lenghe d'origjine.
A dî il vêr, i sarès plasût clamâsi torzeon, ma aromai che lu vevin cognossût come Garzon in seconde...
IL FAMEI
Checo al è chel che al puarte ator la Osterie cuant che di virtuâl e devente reâl. Lui e l'Ustîr si cjamin lis contis su la schene e a van a leilis tor par vagons, cjiscjei e cuissà cuâi altris cjantons dal Friûl.
Estrôs e gotic, e capriçôs cuant che une conte no lu sodisfe, al è bon di dâ rilêf aes contis come un atôr di vecje date
; tant che al da une man ancje inte gjestion de Ostarie sul muselibri
.
scn_Latn fur_Latn fur_Latn fur_Latn fur_Latn vec_Latn fur_Latn fur_Latn fur_Latn mlt_Latn srd_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk